《次韵张元功见贻》
宋代·周孚

山林未成归，须鬓各已老。下田我方耘，薄俸子始饱。

缅怀千里驾，荒径宿秋草。谁知剥啄声，真来慰怀抱。

崎岖得一笑，支拄费百巧。羁穷了如旧，但觉诗愈好。

青山艳桃李，渌水漾芹藻。惟时夏正中，触热畏长道。

子车且休息，我屋当洒扫。觌面尚未旬，语离无乃早。

槐阴可纵觞，共子一倾倒。但恐老伯松，羞观太玄草。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。